ITDคว้างาน รถไฟ951ล.ซิโนฯมีข่าวดี
ITD คึกคัก ราคาวิ่งฉิว วอลุมแน่น คว้างานสร้างปรับปรุงคันทางรถไฟ 951 ล้านบาท ด้าน STEC ลุ้นเซ็นสายสีแดง
4 ม.ค. 2556

ITD คึกคัก ราคาวิ่งฉิว วอลุมแน่น คว้างานสร้างปรับปรุงคันทางรถไฟ 951 ล้านบาท ด้าน STEC ลุ้นเซ็นสายสีแดง
รายงานข่าวจากบริษัท อิตาเลียนไทย ดีเวล๊อปเมนต์ (ITD) เปิดเผยว่า เมื่อวันที่ 26 ธ.ค.ที่ผ่านมา บริษัทได้ลงนามในสัญญากับการรถไฟแห่งประเทศไทย เพื่อก่อสร้างโครงการปรับปรุงคันทางรถไฟ งานเปลี่ยนดินพื้นทาง เพิ่มหินโรยทาง ลอกราง เสริมลาดบ่าทาง และดาดคอนกรีต ลาดคันทาง ระหว่างสถานีดอนเมืองท่าฬ่อ กองบำรุงทางเขตนครสวรรค์ ศูนย์บำรุงทางภาคเหนือ มูลค่างานรวมทั้งสิ้น 951.98 ล้านบาท และมีระยะเวลาในการก่อสร้าง 240 วัน
ด้านการซื้อขายหุ้น ITD วันที่ 3 ม.ค. ร้อนแรงเกินคาด โดยเป็นหุ้นที่มีมูลค่าการซื้อขายสูงสุดของวันที่ระดับ 2,184 ล้านบาท และราคาหุ้นพุ่งขึ้นปิดที่ 4.80 บาท เพิ่มขึ้น 0.30 บาท หรือ 6.58% ขณะเดียวกันหุ้นรับเหมาก่อสร้างขนาดกลางขยับขึ้นแรง เช่น บริษัท เพาเวอร์ไลน์ เอ็นจิเนียริ่ง (PLE) และบริษัท อีเอ็มซี (EMC) ขณะที่รับเหมาใหญ่ปรับตัวลง อาทิ บริษัท ซิโนไทย เอ็นจีเนียริ่งแอนด์คอนสตรัคชั่น (STEC) ลดลง 0.75 บาท ปิดที่ 27.75 บาท 
อย่างไรก็ตาม บล.เคจีไอ (ประเทศไทย) ยังคงแนะนำซื้อหุ้น STEC และปรับเพิ่มเป้าหมายเป็น 36 บาท จาก 28 บาท เพราะมองว่าปีนี้ธุรกิจสดใสและบริษัทยังคงสร้างงานในมือได้ในระดับ 5.8 หมื่นล้านบาท สูงสุดเป็นประวัติการณ์และคาดว่าตั้งแต่ปี 2556-2557 ยอดขายจะเติบโต 18.2% ขณะที่อัตรากำไรขั้นต้นน่าจะรักษาในระดับ 9% ได้ และการที่มีหนี้ต่อทุนต่ำมาก ทำให้ไม่มีแรงกดดันเรื่องเพิ่มทุน
ด้าน STEC มีข่าวดีรออยู่โดยที่ประชุมคณะรัฐมนตรี (ครม.) ในวันที่ 8 ม.ค.นี้ จะพิจารณาโครงการรถไฟฟ้าสายสีแดง ที่ยืดเยื้อมาจากปีก่อน ซึ่งขณะนี้สัญญา 1 และสัญญา 2 มีความคืบหน้าอย่างชัดเจนและเตรียมจะเซ็นสัญญาว่าจ้างผู้รับเหมาได้แล้ว ส่วนสัญญาที่ 3 รอไปก่อน